Marlene Harpsøe (DF), 2010-03-05:
Da Undervisningsministeriet i 2007 oprettede otte nye professionshøjskoler for videregående uddannelser var visionen klar: Der skal tilbydes langt flere praksisorienterede uddannelser på bachelorniveau overalt i landet.
Det var resultatet af en bred aftale mellem regeringen, Dansk Folkeparti, De Radikale og Socialdemokraterne.
Professionshøjskolerne har med andre ord en usædvanlig vigtig funktion.
De er i høj grad en garant for, at de såkaldte yderområder ikke blot består, men også udvikler sig.
For det skal og må ikke være sådan, at næsten alle danskere om 50 år bor i eller lige ved landets største byer.
Og det kommer til at ske, hvis ikke vi giver unge fra de lidt mindre byer mulighed for at uddanne sig i nærområdet og dermed blive boende under uddannelse.
Det skal ikke være sådan, at man absolut skal flytte til København, Odense, Aalborg eller Århus for at få sin drømmeuddannelse.
Det er ubetinget godt, og lige så godt er det, at f.eks. læreruddannelsen fortsat vil være og skal være at finde i endnu mindre byer.
Det er godt, at man kan blive lærer i byer som Nørre Nissum, Skive og Ribe.
VIA University College har ellers overvejet at nedlægge læreruddannelserne i Nørre Nissum og Skive og så samle dem i Holstebro, men det blev heldigvis ikke til noget.
Borgmestrene fra Lemvig og Skive Kommuner advarer da også om, at en nedlæggelse af læreruddannelserne vil betyde færre lærere på skolerne i de to udkantsområder.
For det er jo ofte sådan, at man møder manden eller kvinden i ens liv i de år, man studerer.
Måske får man også børn, og i hvert fald bliver mange boende i netop den by eller det område, hvor de tager deres uddannelse.
Så gode uddannelsestilbud overalt i landet er i høj grad med til at sikre, at danskerne ikke samles om nogle få hovedbyer, men derimod bebor et bredt spektrum af hele Danmark.
Gode uddannelsestilbud i de såkaldte udkantsområder er med til at starte en positiv spiral i de områder, mens fravær af uddannelsestilbud er med til at starte en negativ spiral.
Det er netop op til professionshøjskolerne at dække behovet for udbuddet af professionsbacheloruddannelser i det område, som professionshøjskolerne dækker.
Vi i Folketinget skal holde meget nøje øje med, at professionshøjskolerne lever op til deres forpligtelse til at sikre uddannelsestilbud i yderområderne.
Derfor kan vi i Dansk Folkeparti også tilslutte os, at professionshøjskolerne skal fremlægge en strategi for, hvorledes de vil leve op til den regionale dækningsforpligtelse, i deres uddannelseskontrakter.
Med hensyn til professionshøjskolerne, der ligger i yderområderne, kan jeg høre på flere forskellige ordførere, at man er meget optaget af f.eks. at se på et særligt udkantstaxameter, et særligt udkantstilskud til de skoler, som har aktiviteter i udkantsområderne.
I Dansk Folkeparti ligger det os jo ikke fjernt at sikre yderområderne, langtfra kan man sige.
Vi har f.eks. lavet et udkantstilskud til gymnasier og erhvervsskoler, og vi har også sikret udflytning af offentlige virksomheder, f.eks. skattecenteret, der er flyttet til Ringkøbing, ligesom vi gør alt, hvad vi kan, for at sikre færgedrift, førstehjælpskurser osv. for vores mange øer i Danmark.
Vi skal selvfølgelig sikre, at udbuddet af professionsbacheloruddannelser også sker i de tyndtbefolkede områder, og derfor vil vi gerne i Dansk Folkeparti fra talerstolen opfordre undervisningsministeren til snarest muligt at indkalde til et møde i forligskredsen, så man kan drøfte det her rigtig grundigt.
For i Dansk Folkeparti mener vi, at man bør have en rigtig grundig diskussion af det her, for man skal selvfølgelig sikre sig, at der også er professionsbacheloruddannelsestilbud i de tyndtbefolkede områder.